钦定古今图书集成/历象汇编/历法典/第099卷 > 朱子语类 > 刻漏赋〈以叶心理驰箭为韵〉唐颜舒
## 钦定古今图书集成/历象汇编/历法典/第099卷 > 朱子语类 > 刻漏赋〈以叶心理驰箭为韵〉唐颜舒

“原夫阴阳递运，日月分驰，星纪之轮还或爽，律吕之
疏密难知。迨皇王之有作，命壶氏以缉规，爰置水于
刻漏，载以火而守之，则晦明之期可准，兴寝之候无
差。尔其高卑列级，洪杀顺理，灵虬屹以俯开，阴虫矫
而仰止，上流注而不竭，下吞挹而无已，既泓澄而泉
澹，亦惊激而波起，则良工之妙著焉，睿哲之心见矣。”
是用斟乾晷，测时变，视盈阙于金壶，观腾波于银箭，
惟箭驰而壶减，固流续而波荐。筒列之数，与运而无
乖；辉景之移，闭户而可见。懿其节正斯代，事沿往牒，
信古往而今来，必用之而道叶。罢衣裳之颠倒，配皇
极而调燮，不假轩阁之凤凰，何用尧阶之蓂荚？别有
希荣片玉，庇影环林，驱疾风之早厉，知寒漏之已侵。
恐年华之不与，更悄悄而伤心。